Il-Papa Franġisku laqa’ fir-residenza tiegħu f’Casa Santa Marta fil-Vatikan 19-il ħabsi minn Pisa u Pianosa hekk kif sar jaf li kienu qed jisimgħu l-quddiesa tas-7.15 a.m. fil-Grotta tal-Bażilka ta’ San Pietru. Siegħa u nofs wara, il-Papa talab magħhom u għalihom u berikhom quddiemn statwa tal-Madonna tal-Għoqiedi. Huwa spjegalhom għaliex il-Madonna taħt dan it-titlu hija daqstant għal qalbu. Wara, qagħad jismagħhom wieħed wieħed u lil wieħed partikolari, li għaddielu ittra personali, kellmu dwar il-grazzja tal-ħniena u l-maħfra. Il-ħabsin kienu pellegrinagg f’Ruma taħt il-kustodja ta’ żewġ kappillani tal-ħabs. L-Arċisqof Baldisseri, li qaddsilhom, qal li l-esperjenza kienet kommoventi ħafna. “Malli sar jaf bihom, il-Papa qalilna li ried jilqagħhom u jberikom wieħed wieħed u jagħmlilhomn kuraġġ biex ma jaqtgħux qalbhom.”